《地炉歌寄伯仲》
宋代·苏过

野人劝我凿地炉，才能容膝便有馀。土床屈曲方六尺，墐涂何必髹丹朱。

广文无毡与客设，蒲团但学僧跏趺。破铛折脚自然煮，中有至乐人所无。

我游东南古佛刹，潭潭大屋干浮屠。环床接席如坐井，白灰盖火深模糊。

贵人尽卧红氍毹，春风习习生四隅。牵衣留客长夜饮，一石屡醉狂淳于。

我家环堵真癯儒，鴳鹏无羡安枋榆。劳生养此梦幻躯，谁能华睆慕大夫。

时从村叟交蹠语，炔焰爬搔味醍醐。床头一榼自取饮，醉后耳熟时歌呼。

坐想颍川十日雨，尺薪如桂求里闾。此时无人知我乐，惜哉不与二仲俱。

我兄何时结茅庐，小窗请试新规模。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。